Bratislava 28. júla (TASR) - Výbor európskych regulačných orgánov pre cenné papiere (CESR) vyzýva všetky zainteresované subjekty na diskusiu o legislatíve, vzťahujúcej sa na činnosť ratingových agentúr. TASR o tom informoval hovorca Úradu pre finančný trh (ÚFT) Marek Kačmár s tým, že výzva na konzultácie s jednotlivými subjektmi predstavuje jeden zo štandardných krokov tvorby európskej legislatívy.
Pripomienky, ktoré výbor v rámci konzultácií od jednotlivých subjektov dostane, budú zamerané na 4 hlavné oblasti identifikované v žiadosti EK. Sú nimi vysporiadanie sa s potenciálnym konfliktom záujmov v rámci ratingových agentúr, transparentnosť metodológie ratingových agentúr, právne aspekty prístupu ratingových agentúr k dôverným informáciám, ako aj obavy z nedostatku konkurencie na ratingovom trhu.
Európska komisia (EK) požiadala výbor o technickú pomoc pri príprave novej legislatívy, týkajúcej sa ratingových agentúr, CESR je povinný poskytnúť komisii pomoc do 1. apríla budúceho roka. Reakcie, týkajúce sa možných legislatívnych opatrení, bude CESR prijímať on-line prostredníctvom svojej internetovej stránky do 27. augusta 2004.
Výbor európskych regulačných orgánov pre cenné papiere (CESR) vznikol v septembri 2001 na základe rozhodnutia EK. CESR je poradným orgánom EK a poskytuje jej odbornú pomoc pri tvorbe európskej legislatívy v oblasti kapitálového trhu. Úlohou CESR je napomáhať členským štátom EÚ pri postupnej implementácii európskych smerníc do národnej legislatívy.